Ole Hækkerup (S), 2000-04-06:
Dette forslag handler om at udbrede programmer og styresystemer, der uden beregning kan anvendes af alle, for på den måde at komme rundt om den situation, vi har i dag, hvor et enkelt selskab har en mere eller mindre monopollignende situation.
Man kan spørge, om udviklingen ikke allerede sker i dag, når der frit kan hentes programmer på nettet, men lige så vel fordi koden bliver frit tilgængelig, og det vil gøre det lettere selv at videreudvikle på programmer som bruger eller som virksomhed.
Men for at fremme den udvikling globalt vil forslagsstillerne have, at den offentlige sektor i Danmark skal gå foran, at vi skal arbejde på, at resten af Europa også skal gå i den retning, og endelig at alt, hvad der kan begrænse en fri og uhindret adgang til programmer og til at anvende programmer, hvad enten det er patentrettigheder, ophavsrettigheder, licenser eller lignende retslig beskyttelse, skal ophæves.
Et langt stykke ad vejen deler vi i Socialdemokratiet
forslagsstillernes ønsker, eksempelvis om at koden til programmer, styresystemer bliver frit tilgængelig.
Og en lang række af intentionerne i dette forslag synes vi er rigtige.
Men valget af programmer, styresystemer, er afgørelser, der skal træffes på den enkelte offentlige institution, styrelse, myndighed osv. Den kompetence skal hverken helt eller delvis flyttes til Folketinget.
En centralisering af styringen af valg af programmer mener vi er forkert, fordi beslutningen om, hvilke specifikke programmer der skal bruges, skal træffes af dem, der sidder med arbejdet til hverdag.
Vi er simpelt hen generelt tilbageholdende, i forhold til at Folketinget skal blande sig i valg af tekniske løsninger. Vores ansvar er politikken, ikke teknikken. Derudover tvivler vi på, at det er helt realistisk, at den offentlige sektor i Danmark afgørende kan påvirke den globale udvikling inden for IT-branchen.
At matche markedskræfterne vil vi gerne gøre, men så synes vi, at det skal ske i et forpligtende internationalt samarbejde, i dette tilfælde gerne i EU.
Men vi er skeptiske over for, om Danmark alene kan forandre tempo og retning i den globale udvikling inden for IT via den økonomiske vægt af den offentlige sektor alene.
Men da vi som sagt deler mange af forslagsstillernes intentioner
, betyder det også, at vi gerne vil bidrage til, at alt, hvad der forhindrer, eller hvad der er af barrierer for altid at træffe det bedste valg, bliver fjernet.
Vi vil gerne sikre, at der udveksles informationer og erfaringer med forskellige typer af programmer og styresystemer mellem institutioner, styrelser osv. i den offentlige sektor.
Hvorledes erfaringerne skal evalueres, hvad der kan bruges andre steder, og hvordan de kan bruges, mener vi ligger uden for Folketingets ansvarsområde.
Vi ser også gerne, at den erfaringsudveksling udstrækkes til at gælde i hele EU.
Endelig indeholder forslaget som nævnt indledningsvis overvejelser om licenser, patentrettigheder, ophavsretlige spørgsmål osv.
Her har vi, og det er jo ikke overraskende, den samme holdning, som ministeren netop har givet udtryk for, nemlig at vi skal afvente undersøgelsen i Patent- og Varemærkestyrelsen.
Også her ville det kunne have store konsekvenser, hvis vi ikke tænker os godt om, for denne her branche er jo om nogen en del af et internationalt marked.
Hvis vi fra Folketingets side kan medvirke til, at alle dele af den offentlige sektor bliver bedre til at lære af hinanden, er vi helt med også på det her område.
På samme måde støtter vi, at det offentlige og de private skal lære af hinanden.
Og hvis der er noget, der i dag forhindrer det, så ser vi meget gerne på det.